
Lukijalle





Elokuun 8. kuluvana vuonna 2024 oli lämmin loppukesän päivä. Olimme mieheni Akin kanssa kahdestaan kotona. Aki vietti kesälomansa viimeisiä päiviä, minä olin vapaapäivällä töistä. Aamutuimaan olimme lähettäneet lapsemme ensimmäiselle koulupäivälle kesäloman jälkeen; esikoinen aloitti seitsemännen, keskimmäinen kolmannen ja nuorimmainen ensimmäisen luokan.


Kaappikello naksutti seinällä tasaista tahtiaan lasten äänistä hetkeksi vaienneessa talossamme. Lakeuden laidalla muutama auto halkoi hiljakseen peltohorisonttia.


”Ilpo-vaarin kuolemasta on tänään kulunut 20 vuotta”, Aki totesi yhtäkkiä.


Hetken hän muisteli sitä, miten Eeva-isoäiti oli soittanut vuonna 2001 ja pyytänyt: ”Tulkaa hakemaan Ilpolta auto pois. Ilpo ei saa ajaa enää metriäkään.” Niin oli Ilpon rakas Saab ajettu Sodankylästä Kajaaniin. Nyt tuota samaista oranssinkeltaista autoa laitellaan jälleen ajokuntoon. Minä puolestani muistelin sitä, kuinka hääpäivänämme syyskuussa 2012 ajoimme Ylistaron Komian kirkon pihasta kohti hääjuhlapaikkaamme keltaisella Volgswagen Kuplalla, Ilpon autohankintoja sekin.


”Mitä jos nyt syksyllä tekisin sen Ilpo-kirjan”, kuulin sanovani Akille, joka vastasi heti: ”Tee vain.”


Niin helposti oli sinetöity ajatus, joka oli kiusannut ja kutkuttanut mielessä aina siitä asti, kun paikallislehti Pohjankyrössä julkaistiin 5.4.2023 artikkelini Suorapuheinen, vahvauskoinen ja kiivas kansanmies. Sitä varten olin kerännyt ylistarolaisten muistoja kappalainen Ilpo Sirkan ajasta Ylistarossa vuosina 1959–1964. Yhteydenottoja ja muistoja sain niin paljon, ettei kaikkea voinut lehtijutussa hyödyntää. Siitä jäi itämään ajatus koota ne kirjaksi.


Lapsuudessani Ylistarossa kuulin puhuttavan Sirkka-papista. Muistan erityisesti isäni kertoneen, miten hän pienenä poikana oli valotellut taskulampulla saarnastuolissa puhuvaa pappia silmään ja saanut siitä nuhteita saarnassa. Muistan lapsena ajatelleeni: nainen pappina! Sittemmin selvisi, että Sirkka onkin sukunimi, ja kun myöhemmin toimin Komiassa kirkossa oppaana, Ilpo Sirkan tuima katse tarkkaili toimiani sakastin seinältä. Nyt tuo kuva komeilee tämän kirjan kannessa, jonka on tehnyt Ilpon tyttärenpoika Juha, samoin kuin tämän kirjan muunkin graafisen työn. Elämä kuljettaa pitkin ihmeellisiä polkuja.


Kirkon oppaana toimiessani en tietenkään aavistanut, että reipas vuosikymmen myöhemmin menisin naimisiin Ilpo Sirkan pojanpojan kanssa samaisen kirkon alttarilla. Mitähän olisikaan sotilaspastoriksi myöhemmin siirtynyt Sirkka ajatellut, kun marssimme vihkimisen päätteeksi kirkosta ulos taustamusiikkinamme Suomalaisen ratsuväen marssi 30-vuotisessa sodassa?


Sitä en saanut tietää. En koskaan tavannut Ilpo Sirkkaa; tutustuimme Akin kanssa vasta, kun Ilpoa ei enää ollut. Tätä kirjaa koostaessa olen monesti miettinyt, mitähän Ilpo olisi mahtanut minusta ajatella. Ehkä hän olisi tiuskaissut: ”Ota korvistasi pois nuo poronmerkit”, kuten hän korvakoruja nimitti. Tai kenties hän olisi lohkaissut samaan tapaan kuin anopilleni Kaisulle: ”Kas kun sinulla ei ole rengasta nenässä.” Haluaisin kuitenkin ajatella, että kaikesta kiivaudestaan ja ehdottomuudestaan huolimatta Ilpo olisi arvostanut omaa taustaani naisten vapaaehtoisen asepalveluksen suorittamisesta ja osallistumisesta YK:n kriisinhallintajoukkoihin, olihan hän itsekin niin sodan käynyt veteraani kuin YK:n rauhanturvaaja. Ilpon värikkääseen historiaan tutustuessani olen hämmästellyt sitäkin, miten vahva yhteys meillä on myös kansanopiston kautta: Ilpon vanhemmat Otto Vilhelm ja Impi Sirkka olivat kumpikin kansanopistojohtajia. Oma työpaikkani on niin ikään ollut jo vuosikymmenen ajan kansanopisto.


Tämä kirja on syntynyt tahdosta koota yhdeksi niteeksi aikalaisten muistoja Ilpo Sirkan ajasta Ylistarossa sekä avata Sirkan lasten muistojen kautta sitä, millaista oli elämä Ookilan pappilassa 1960-luvun alussa. Yhtä paljon kuin vaikutuin kerta toisensa jälkeen Ilpon väkevästä persoonasta ja pyörittelin silmiäni hänen legendaarisille lohkaisuilleen, kiinnostuin myös hänen lapualaislähtöisestä puolisostaan Eevasta. Mietin, millaista olikaan olla Ilpon Sirkan kaltaisen vahvatahtoisen miehen vaimo. Siksi tässä kirjassa on omana lukunaan avattu myös Eeva Sirkan taustaa sekä koottu yhteen lasten muistoja hänestä.


Kaikki minulle kerrotut muistot olen taltioinut sellaisenaan. Olen jaotellut niitä eri alaotsikoiden alle mutta yrittänyt pitää kertojan persoonan mukana tavassa, jolla muisto käsiini uskottiin. Mahdolliset virheet ja väärinymmärrykset olkoot omiani. Olen myös pyrkinyt tuomaan esiin kertomusten sekä valokuvien kautta ajankuvaa elämästä Ylistarossa 1960-luvun alkupuolella enkä siksi ole juurikaan lyhentänyt kerrottuja muistoja. En myöskään ole lähtenyt kyseenalaistamaan kenenkään kertomaa, vaikka aikaa on kulunut useita vuosikymmeniä. Sen sijaan olen hämmästellyt kirkkaita muistikuvia kohtaamisista, jotka on kerrottu niin elävinä kuin ne olisivat tapahtuneet ihan vasta.


Moninaisia muistoja vastaanottaessani Ilpo on tullut tutuksi minullekin; ihan kuin hän olisi istunut vieressäni (sarkahousuissa, liperit kaulaan huitaistuina, palkeenkieli papinpuvun helmassa, päässään lentäjänlakki, jalassa monot) ja lausunut tekemisistäni suorasukaisia lausuntojaan mutta ehkä samalla hiljaisesti hyväksynyt tämän kirjaprojektini. Kenties hän olisi kaahannut pihaamme jollakin moninaisista Sitikoistaan, marssinut monot jalassa sisälle, ottanut kaapista kupin, kaatanut siihen omatoimisesti sellaista kahvia kuin pannussa sattuisi olemaan ja ryhtynyt sitten toimittelemaan.


Ilpo Sirkan syntymästä tulee 26.11.2024 kuluneeksi 110 vuotta. Siksi tämä kirja julkaistaan nimenomaan tänä samaisena syksynä. Ylistaron kappeliseurakunnalta sain arvokkaan ehdotuksen kertoa kirjan tekemisestä ja Ilpo Sirkasta itsenäisyyspäivän juhlassa 6.12.2024. Se olkoon kirjan juhlallinen julkaisupäivä. Uskoisin sotilaspastori Sirkan arvostavan tätä ja katsovan meitä kaikkia kirjan valmistumiseen aikaamme antaneita aavistuksen lempeämmällä katseella sakastin seinältä ja etenkin sieltä jostakin korkealta, tuonilmaisista. Ehkäpä kuulemme korvissamme myös Eeva Sirkan sanovan, kuten hänen tapansa oli: ”Kaffet on valmiina, olkaapa hyvät.”


Rakkaat lukijat: Kirja on valmiina, olkaapa hyvät.


Sirkan päivänä 16.10.2024


Ylistaron Hanhikosken Sirkanrannassa


Ilpo ja Eeva Sirkan muistoa kunnioittaen


Päivi Sirkka

Ilpo Sirkan elämänvaiheet





Ilpo Sirkan isä Otto Vilhelm Snellman syntyi vuonna 1869 Jyväskylässä seitsenlapsisen perheen vanhimpana lapsena. Hänen isänsä ja äitinsä olivat Heikki Snellman ja Karoliina o.s. Sirkka. Otto Vilhelm vihittiin ensimmäiseen avioliittoonsa Vilhelmiina Korvan kanssa Rovaniemellä. He saivat kaksi lasta, Auvo Angervon ja Päiviö Samulin, mutta Vilhelmiinan jouduttua mielisairaalaan Otolle myönnettiin hänestä ero. Sukunimensä Otto Vilhelm muutti vuonna 1906 äitinsä sukunimen mukaisesti Sirkaksi.


Nuori kansakoulunopettaja O.V.S., joksi häntä myös kutsuttiin, lähti töihin Tuusulan kansanopistoon. Oppia kansanopistotietoisuudesta hän sai ilmeisesti Tanskasta, jonne hänet lähetettiin omaksumaan kansanopiston periaatteita. Tuusulan kansanopistossa hän tapasi opiston johtajattareksi valitun, helsinkiläislähtöisen Impi Sofia Viljatien, jonka kanssa hän avioitui vuonna 1910. Johtaja O.V. Sirkan elämäntyöstä Suolahden opistolla eli Vallilassa kertovassa, vuonna 1957 ilmestyneessä kirjassaan Vallilan vaari Impi Sirkka kuvailee kohtaamista näin: Tuusulassa tapasin elämäntoverini O.V.S.:n, nuoren tulisieluisen kansakoulunopettajan, jonka jälkiä olen astunut ja jonka työhön täysin epäitsekkään antaumuksen olen yli neljän vuosikymmenen aikana nähnyt.


Tuusulan kansanopistolla ollessaan Impi ja Otto saivat kaksi lasta: Hillu Sarpioksi kastettu tytär syntyi 14.3.1912, ja kaksi vuotta myöhemmin 26.11.1914 syntyi poika, joka sai nimen Ilpo Antero.


Kansanopistosta kansanopistoon


Vuonna 1915 Otto ja Impi Sirkan virat Tuusulan kansanopistossa lopetettiin. Ilpon kertoman mukaan tämä johtui siitä, että he olivat raittiita, mikä häiritsi herrasväkeä Tuusulassa. Matka jatkui Hartolan kansanopistoon, josta Impi Sirkka kirjoittaa näin: Elämä heitti meidät sitten kansanopistotyöhön Hartolaan. Siellä oli kansanopisto muutama vuosi sitten alkanut kirjailija Maila Talvion kotiseudulla ja hänen alkuunpanemanaan. Kun siellä opisto jostakin syystä lopetettiin keväällä 1915, sai Maila Talvio tulisella innollaan meidät sinne muuttamaan ja opistotyötä uudelleen alkamaan.


Sirkan perheen muuttaessa Hartolaan Ilpo oli puolivuotias. Siellä hän omien sanojensa mukaan oppi hiihtämään ennen kuin kävelemään: lastenhoitaja Iida, eli Ii, laittoi Ilpolle sukset jalkaan ja vei loivan mäen päälle, josta pikku-Ilpo laski alas. Sakari Topeliuksen syntymäpäivä 14. tammikuuta oli aiemmin kouluissa juhlapäivä, jolloin näyteltiin Topeliuksen näytelmiä kansanopistoissa. Vuonna 1996 Ilpo muisteli näytelmiä seuraavasti: ”Muistan äärettömän hyvin sekä Hartolasta että Suolahdesta, kuinka siellä näyteltiin Topeliuksen hienoja kuvaelmia Kuu kirkas ja Adalmiinan helmi, ja kaikista hienoin minun nähdäkseni oli Regina von Emmerits, jossa Topelius parhaiten osoitti syvän kykynsä saada historia eläväksi.”


Hartolasta tie vei perheen muutaman vuoden päästä Keski-Suomeen. Impi Sirkka kuvailee sitä kirjassaan: Kun keväällä 1920 huomasimme lehdissä Keski-Suomen kansanopiston johtajien paikat olevan haettavina, oli melkein itsestään selvää, että O.V.S.:n mieli paloi synnyinseuduilleen. Perhe päätti siis muuttaa Suolahteen ja ottaa vastaan Keski-Suomen kansanopiston johtajuuden. Ilpo oli silloin 5-vuotias, ja hänen muistikuvansa mukaan tie opistolle mentäessä oli niin savessa, että lapset saivat ottaa kengät ja sukat pois ja kävellä savikossa paljain jaloin kansaopistolle asti. Suolahdesta tuli pikku Ilpon koti seuraavaksi muutamaksi vuodeksi.


Impi Sirkka kirjoittaa Suolahden ajasta seuraavasti: Lapset olivat pieniä, olisivat tarvinneet äitiä, mutta opisto vei äidin kokonaan. Kun pikku Hillu-tyttäreltämme joku kerran kysyi: ”Eikö ole ikävä, kun äiti on aina matkoilla?” lapsi vastasi s-kirjainta sihauttaen: ”Kyllä siihen tottuu.” Lapsirukat. He saivat tottua olemaan ilman äitiä ja kotia. Äiti antoi aikansa opistolle.


Vaikka Impi Sirkka kirjoittikin Vallilan vaari -kirjan miehensä kansanopistovuosista, oli hän itsekin merkittävässä roolissa kansanopiston johtajattarena, siitä kertoo hänen saamansa nimitys Keski-Suomen äiti. Tavattiinpa sanoa niinkin, että kun O.V. Sirkka puhui, ihmiset nauroivat. Mutta kun Impi Sirkka puhui, ihmiset itkivät.


Kouluun Helsinkiin


Vuonna 1922 Ilpo tuli kouluikään, ja hänet lähetettiin Helsinkiin Vänrikki Stoolin kadulla sijaitsevaan Forsbergin valmistavaan kouluun, sillä Suolahdessa ei ollut siihen aikaan oppikoulua. Tuolloin 7-vuotias Ilpo asui lyseon kellarissa äidinisänsä Antton Viljatien kanssa. Hän toimi lyseon vahtimestarina. Ilpo kuvaili aikaa myöhemmin näin: Helsinki oli tuolloin pikkukaupunki, jossa hevosvaunut kulkivat pitkin mukulakivikatuja. Kouluun mennessä oli tärkeää, että mukana oli koululaukku, jonne laitettiin eväät ja koulukirjat, sekä kouluasu, johon kuuluivat lakki, paita, polvihousut ja polvisukat.


Seuraavana vuorossa oli Uudenmaankadulla sijaitseva Alli Nissisen valmistava koulu, josta pääsi sisään Suomalaiseen Yhteiskouluun. Koulussa oli ankarat säännöt ja kova kuri. Ilpon mieliaineita olivat historia ja kuvaamataito, mutta kaikkein mieluisinta koulussa olivat vapaa-ajat, välitunnit ja ystäväpiiri.


Partioharrastus alkaa


Noin 10–12-vuotiaana Ilpo kävi luonnontieteen seurassa, Luonnon ystävissä, jossa kesäisin ja syksyisin retkeiltiin. Voimistelunopettaja Niilo Tammisalo, jota sanottiin Suomen jalkapallon isäksi, piti usein nuorille pojille jalkapalloa, jossa Ilpo pelasi pakkina. Kun hän oli 12-vuotias, Impi ja Otto -vanhemmat opastivat hänet Vuorikadulla sijaitsevaan NMKY:n eli Nuorten Miesten Kristillisen Yhdistyksen toimintaan. Raamattupiirit ja hartaushetket kuuluivat yhdistyksen ohjelmaan.

[image: ] 16-vuotias Ilpo Sirkka. Kuva otettu 29.6.1930.


NMKY:ssä aloitettiin silloin myös 10 pennin keräys maaliskuussa, jolloin kovassa pakkasessa täytyi mennä keräämään rahaa. Ensimmäisenä eräs juoppo merimies antoi Ilpolle markan, joka oli suuri raha siihen aikaan. Keräyksessä Ilpo sai kokoon noin 160 markkaa ja palkinnoksi partiosukat sekä pääsyn mukaan partiotoimintaan. Tästä alkoi partioharrastus, josta tuli Ilpolle sydämen asia koko elämän ajaksi. Ilpon joukkueena oli Karhujoukkue ja vartiona Koiravartio, jolla oli oma vartiolehti nimeltä Hau hau. Venäjän vallan aikana partiotoiminta oli ollut kiellettyä, koska venäläiset olivat pitäneet sitä liian isänmaallisena. Ilpon kouluaika Helsingissä loppui Mäntsälän kapinaan 27.2.1932.


Ylioppilaaksi ja armeijaan


Kotiinsa Suolahden kansanopistolle Ilpo palasi vuonna 1932, kun hän oli 17-vuotias. Kansanopistolla oli oma suojeluskunta, ja suojeluskuntaharjoituksiin Ilpo pääsi jo keväällä 1932 saatuaan 17-vuotiaana omat suojeluskuntavarusteet ja kiväärin. Partioharrastus oli elämässä vahvasti mukana: Ilpo oli isänsä kanssa Unkarissa suurella kansainvälisellä partioleirillä eli jamboreella vuonna 1933 ja toimi siellä Suomen joukkueen edustajana lipunkantajan roolissa. Ilpo myös perusti yhdessä isänsä kanssa Suolahteen Vallilan veikot -lippukunnan. Partionimenä hänellä oli Musta Sulka.


Kirjeopiston kautta Ilpo yritti lukea ja tenttiä Jyväskylän yhteislyseota. Asepalvelumääräys tuli vuonna 1935, mutta sitä lykättiin vuodella, koska hän ei ollut vielä päässyt ylioppilaaksi. Vuonna 1936 Ilpo sai valkolakin.


Kesäkuun 6. päivä vuonna 1936 hän sitten astui Keski-Suomen rykmentin kolmanteen komppaniaan, ja heti aluksi pidettiin kuntoisuuslomakokeet. Suojeluskunnassa Ilpo oli suorittanut erikoismestariluokan sotilaspistoorilla ja mestariluokan kiväärillä ja pienoiskiväärillä. Joulukuussa 1934 hän oli saanut korpraalin natsat; Ilpo oli siis suojeluskunnan korpraali ja sai 30 vuorokautta kuntoisuuslomaa. Syksyllä Ilpo jatkoi aliupseerikouluun. Saman vuoden joulukuussa hän sairastui angiinamyrkytykseen, keskikorvan tulehdukseen, keuhkokuumeeseen ja kasvohalvaukseen ja joutui Viipurin sotilassairaalaan. Maaliskuussa 1937 hän pääsi siviiliin.


Sotavuodet


Syksyllä 1937 Ilpo lähti jälleen Helsinkiin, tällä kertaa Helsingin yliopistoon opiskelemaan teologiseen tiedekuntaan. Hän oli tuolloin 22-vuotias. Päivässä oli yksi raamattutunti sekä kreikan ja heprean alkeita. Kielten lukeminen oli Ilpolle vaikeaa, mutta onneksi partioharrastus toi vastapainoa opiskelulle.


Lokakuussa 1939 tuli käsky astua palvelukseen jalkaväkeen. Suolahden poikien kanssa Ilpo matkusti ensin junan härkävaunussa Jyväskylään, josta matka jatkui Sakkolaan ja sieltä marssien Taipaleenjoelle. Marraskuun 30. päivänä kuuluivat ensimmäiset laukaukset. Oli pimeä yö ja näkyi, että venäläinen ampui kohti. Kun ensimmäinen venäläinen kone lensi yli, kaikki ampuivat, ja kone putosi pelkillä jalkaväen tuliaseilla ilman ilmapuolustuksen apua. Ilpon mukaan tuona yönä myös vasemmistolaisten suolahtelaisten mieliala muuttui venäläisvastaiseksi.


Joulukuussa Ilpo joutui viemään koko joukkueen etulinjaan. Eturintama tarvitsi vahvistusta, ja joukkueenjohtajat olivat saunomassa, joten Ilpo käskettiin joukkuetta johtamaan. Tuolloin hänen kätensä läpi meni kuula, joka vei sormet ja olkaluun poikki, ja hänet vietiin rintamalta sotasairaalaan. Pois päästessään hän olisi saanut toipumislomaa, mutta hän ilmoittautui takaisin palvelukseen. Sitten tulikin rauha.


Välirauhan aikana Ilpo kävi Reserviupseerikoulun RUK 46 -kurssin. Kun RUK loppui, sota syttyi uudelleen. Vänrikkinä Ilpo jäi aliupseerikoulun koluttajaksi, ja sen jälkeen hänet komennettiin Ihantalaan vuonna 1944. Siellä olivat viimeiset taistelut. Ihantalasta hän lähti 6. divisioonan mukana ajamaan saksalaisia pois pohjoisesta. Pudotessaan monttuun Ilpon vasen polvi vaurioitui, ja hän joutui rintamalta Rovaniemen sairaalaan.


Työvuodet ja Eevan tapaaminen


Sodan päätyttyä Ilpo palasi opintojen pariin Helsinkiin. Pro gradu -tutkielman hän teki vuonna 1943 otsikolla Psykoanalyysin ja kristinuskon suhde toisiinsa. Papiksi Ilpo valmistui kesäkuussa 1945, jolloin hän vannoi pappisvalan. Ensimmäinen papin paikka oli Juvalla, mutta vielä samana vuonna Ilpoa pyydettiin Suolahden seurakunnan papistoapulaiseksi sekä hoitamaan sikäläisen yhteiskoulun uskonnon opetusta. Syyskuussa 1945 hän muutti Juvalta Suolahteen, jossa hän piti ensimmäisen rippikoulunsa. Lisäksi hän auttoi kansanopistolla isäänsä uskonnon ja liikunnan opetuksessa ja toimi Suolahden seurakunnan nuorisotyöntekijänä.


Seuraavana talvena Ilpo oli Helsingissä tyttönormaalilyseossa auskultanttina kuuntelemassa ja oppimassa uskontoa, filosofiaa, psykologiaa sekä historiaa, yhteiskuntaoppia ja kansantaloutta. Kesäkuussa 1947 hän sai Oulun tuomiokapitulista pyhäkoulunopettajan toimen ja matkusti Sallaan pyhäkoulukurssille, joka pidettiin Kursun kansakoululla. Siellä 33-vuotias Ilpo tapasi terveyssisarena työskennelleen, lapualaisen, 29-vuotiaan Eeva Esteri Saurun. Heidät vihittiin avioliittoon Lapualla 26.10.1947.


Perhe kasvaa ja muuttaa


Ilpon ja Eevan esikoinen, Maija-Liisa, syntyi helmikuussa 1949 Kursun terveystalolla Sallassa. Saman vuoden syksyllä perhe muutti Keminmaahan, ja joulukuussa piispa nimitti Ilpon Kemijärven seurakunnan kappalaiseksi. Kemijärven sairaalassa syyskuussa 1950 syntyi perheen toinen tytär, Hanna-Leena.


Kemijärveltä nelihenkiseksi kasvanut perhe muutti Ilpon työn perässä Suolahteen, ja siellä myös Eeva toimi Suolahden kansanopistolla terveyssisarena. Ilpo hoiti tuolloin Oulun hiippakunnan lähetyspapin tehtäviä, kunnes hänet pyydettiin Tornioon uskonnonlehtoriksi. Perheen ainoa poika syntyi Äänekoskella toukokuussa 1952, ja hänet kastettiin Veikko Matti Anteroksi.


Seuraavaksi Ilpoa pyydettin Pohjolan poikakodin vapaa-aikatoiminnan johtajaksi Muhokselle, ja vuotta myöhemmin Matin syntymästä perhe täydentyi neljännellä lapsella, Ulla Elinalla, vuonna 1953. Työ vei seuraavaksi Kainuuseen Suomussalmelle, josta Ilpo haki pitäjänapulaisen paikkaa. Se oli hänen ensimmäisen vakituinen työpaikkansa.

[image: ] Eeva Sauru ja Ilpo Sirkka Sallassa vuonna 1947.

[image: ] Impi Sirkka 75-vuotispäivänään 30.9.1959.


Ylistaron kautta Sodankylään


Seuraavaksi Ilpoa pyydettiin hakemaan Konginkankaan kirkkoherran virkaa, ja siellä syntyivät perheen nuorimmaiset tyttäret, Kaisa-Sisko vuonna 1957 ja Eeva-Kristiina vuonna 1959. Samana vuonna lapualaislähtöinen Eeva pyysi miestään hakemaan Ylistaron kappalaisen paikkaa. Vuonna 1959 Sirkkojen kahdeksanhenkinen perhe muutti Ylistaroon. Perheen lasten mielestä Ylistarossa Ookilan pappilassa vietetty aika oli erityisen mieluisaa.


Vuonna 1964 Ylistaro-vuodet jäivät taakse, kun Sirkan perhe muutti Sodankylään, jossa Ilpo aloitti työt Pohjanmaan Jääkäripataljoonan sotilaspastorina. He asettuivat ensin varuskunnan vastavalmistuneeseen asuntoon mutta muuttivat muutamaa vuotta myöhemmin Sodankylän läpi virtaavan Kitisen joen varrelle Antinrantaan, jonne he olivat rakentaneet punaisen tiilitalon. Paikka sai nimen Ilpola.


Musiikkia, kädentaitoja ja AKS


Sekä Ilpon isän että äidin puolen suvuissa oli musikaalisuutta. Ilpo soitti sekä viulua että huilua ja sai instrumentteihin soitto-oppia kouluaikanaan Helsingissä. Kun sota vei Ilpolta sormen, täytyi huilunsoitto jättää. Impi-äiti kertoi myöhemmin lapsenlapsilleen nähneensä, miten Ilpo oli ottanut pianon päältä huilun, asetellut sen huulilleen mutta laskenut sitten hiljaa takaisin: yksi sormi puuttui, eikä soitto enää ollut mahdollista. Impi sanoi itkeneensä, koska huilu oli ollut Ilpolle rakas soitin. Viululla Ilpo soitti mielellään myöhemminkin kansanlauluja ja hengellisiä sävelmiä, vaikkakin harvakseltaan.


Ensimmäisen käsityönsä Ilpo kutoi 9-vuotiaana. Kangaspuut olivat Keski-Suomen opistossa tärkeä opetusväline, ja opistossa oli oma kudonnanopettaja, joka todennäköisesti opetti Ilpolle alkeet. Into kutomiseen säilyi, sillä Kaunialan sairaalassa ollessaan Ilpo löysi kangaspuut uudelleen ja kutoi paljon: Eevalle ja jokaiselle lapselleen poppanoita, shaaleja ja mattoja. Värit hän otti Suomen heimokansojen lipuista. Heimokansoista hän myös puhui lapsilleen paljon; historian merkityksellisyys oli Ilpolle tärkeää, ja hän muisti asiat tarkasti. Kaunialassa hän oli kuukauden kestävän kuntoutusjakson aikana kutonut jopa niin paljon, että olkanivelet olivat kipeytyneet.

